આ વૅકેશન જેટલું વિદ્યાર્થીનું છે એટલું જ વાલીનુંય છે. વર્ષ આખું તમારા બાળક સાથે તમેય દોડ્યા જ છો. આ રજાની મજા એ તમારાય તપનું જ ફળ છે. અને, આ રજાની મજાનું તમે જ્યારે આયોજન કરો ત્યારે થોડાક દિવસો માત્ર અને માત્ર તમારા માટેય અલાયદા રાખજો. આ એવી રજાઓ હોય કે જેમાં તમે અને તમારા જીવનસાથી સાથે મળીને માણે. તમે તમારા ગમતાં શિબિરોમાં જાવ. તમને જે શોખ હોય તેમાં આ દિવસો દરમિયાન પ્રવૃત્ત થાવ. વિવિધ કલાઓની સાધના પણ થઈ શકે. ભુલાયેલું યાદ કરાય, તાજું થાય અને નવું નવું ય શીખી શકાય. વર્ષભર જેની જાણકારીનો અભાવ તમને ખટક્યો હોય એ જાણકારી મેળવીને સુસજ્જ પણ થવાય. તમે પણ અંગ્રેજી બોલતાં શીખી શકો, રીતભાતના, વ્યક્તિવિકાસના વર્ગો ભરી શકો. તમારે પણ, તમારાં બાળક સાથે વિકસવું પડશે ને ? એ જ્યાં જશે ત્યાં જઈને ઊભા રહેવાનો તમને સંકોચ નડવો ન જોઈએ. એના મિત્રો વચ્ચે તમારી ઓળખનું ગૌરવ તમારે પણ અનુભવવું જ રહ્યું. પાકા ઘડે કાંઠા ન ચડે એવી નિરાશાને ખંખેરી નાખો. નવા સમય માટે તૈયાર થાવ અને પરંપરા અને આધુનિકતા વચ્ચેની કડીરૂપ સિદ્ધ થાવ કે જેથી તમારા બાળકોને આપણી ગઈકાલનું ઉત્તમ આપી શકીએ અને એમની આવતીકાલને ઉજ્જવળ બનાવી શકીએ.